La Bibia piemontèisa/Testament Vej/Salm/Salm 132


Salm

132. Nosgnor! Arcòrd-te 'd David e 'd tut lòn ch’a l’ha patì 

Lë scritor a ‘rciama a la ment ëd Nosgnor la devossion ëd David e soe promësse riguard a la dinastia ‘d David e ‘d Gerusalem.

Càntich dij pelerin ch’a monto a Gerusalem. Nosgnor! Arcòrd-te 'd David e ‘d tut lòn che chiel a l’ha patì. A Nosgnor chiel a l’ha fàit un giurament, na promëssa al Potent d’Israel: “A la sosta ‘d mia ca mi i intrerai pa, ant mè let im cogerai nen për arposé, nì ij mè euj i sarerai për deurme, fin-a tant ch’i treuva un leu për fabriché na ca për Nosgnor, un santuari për ël Potent d’Israel”.

I l’oma savù che l’Èrca a l’era a Efrata, peui i l’oma trovala 'nt la pian-a ‘d Iaar. Introma, donch, al santuari ‘d Nosgnor, prostërnomse dë 'dnans al taborèt dij sò pé.

Nosgnor! Àuss-te, e intra ‘nt ël leugh ëd tò arpòs, ansema a l’Èrca, segn ëd tò podèj. Che ij tò sacerdòt a sio arvestì ‘d salvëssa, ij tò sërvent fedej ch’a canto ‘d gòj.

Për amor ëd David, tò sërvent, arfuda pa ël rè ch’it l’has sernù. Nosgnor a l’ha fàit un giurament a David con na promëssa ch’a sarà mai pì artratà: “An su tò tròno i butrai un dij tò dissendent. Se ij tò dissendent a rispeto ij termo ‘d mia aleansa, e le prescrission ch’ i-j mostrerai, anlora toa dinastìa a chiterà mai”. Përchè Nosgnor a l’ha sernù Gerusalem, a l’ha vorsula për soa ca. “Sto-sì a l’é ‘l leugh ëd mè arpòs për sèmper”, a l’ha dit, “am pias pròpi sta sità, i l’hai pijala për mia residensa. Mia benedission a sarà sèmper dzora a chila e i la rendrai an fior. Ij sò pòver a mangeran fin-a ch’a në veulo. I vestirai ij sò sacerdòt ëd giustissia, e ij sò sërvent fedej a canteran ëd gòj. Ambelelà i farai chërse ‘l podèj ëd Dàvid; col ch’i l’hai consacrà a sarà na lus për mè pòpol. I vestirai d’onta ij sò nemis, ma chiel a sarà ‘n rè glorios.

Nòte 

Bibia
Testament Vej
Salm